Filmat: "Xhieda li l-Belt Valletta qiegħda terġa' tieħu postha bħala ċ-ċentru tal-attivitajiet kulturali"
Fil-25 ta' Lulju, id-DJ lokali ta' fama internazzjonali Tenishia se jingħaqad għal darb'oħra mal-Orkestra Filarmonika Nazzjonali għal kunċert fi Pjazza San Ġorġ, il-Belt Valletta, wara s-suċċess li kiseb TEMPO fl-ewwel edizzjoni tiegħu fl-2018. Kollox jibda mit-8pm 'il quddiem, u d-dħul huwa bla ħlas. Taħt id-direzzjoni ta' Roderick Bugeja, l-udjenza tista' tistenna taħlita ta' siltiet popolari mill-ġeneri muzikali trance u house, b'kanzunetti minn artisti internazzjonali bħal Dash Berlin u Armin Van Buuren. Waqt dan il-kunċert se titfakkar ukoll il-memorja tal-kompożitur, surmast u mużiċista Taljan Ennio Morricone li miet ftit tal-jiem ilu. Jieħdu sehem ukoll il-kantanti lokali Ivan Grech, Brooke, AIDAN u Nicole Frendo, fi spettaklu bi produzzjoni ta' Damian Mizzi u b'arranġamenti orkestrali ta' Aurelio Belli. The Brass House Unit se jkunu qed jallegraw lill-udjenza qabel ma jibda l-kunċert. Il-Ministru għall-Wirt Nazzjonali, l-Arti u l-Gvern Lokali José Herrera qal li "Dan il-kunċert se jkun l-ewwel avveniment kbir ġewwa l-Belt Valletta wara l-pandemija, opportunità biex in-nies terġa tibda' tgawdi l-ħajja soċjali kif nafuha fil-Kapitali tagħna". Tenna wkoll li "permezz tat-taħlita ta' ġeneri mużikali u strumenti differenti, dan il-kunċert se joffri xi ħaġa għal kulħadd." Il-Ministru għat-Turiżmu u l-Protezzjoni tal-Konsumatur Julia Farrugia Portelli sostniet kemm hu importanti li nżommu l-belt kapitali tagħna ħajja, u huwa għalhekk li l-Ministeru għat-Turiżmu qiegħed jinvesti bis-sħiħ dan is-sajf f'avvenimenti varji għal etajiet u ġeneri differenti f'kull sena sħiħa ta' attivitajiet. "Biżżejjed naraw kif is-sena l-oħra biss rajna maż-2 miljuni u nofs turisti li żaru l-Belt Valletta u avvenimenti bħal dawn mhux biss jallegraw din il-Belt sabiħa tagħna, iżda jippromwovu wkoll it-talent lokali", stqarret il-Ministru Farrugia Portelli. Iċ-Ċermen tal-Aġenzija Kulturali għall-Belt Valletta Jason Micallef qal li "ninsabu ħerqanin biex nilqgħu lill-pubbliku ġewwa l-Belt Valletta għal dan l-avveniment li mhux ta' min jitilfu – kuncert li se jkompli jiġbed nies ta' kull età lejn il-Belt bħala parti mill-ħidma tagħna lejn ir-riġenerazzjoni soċjali, kulturali u ekonomika tal-Belt Valletta, kif ukoll parti mil-legat ta' Valletta 2018." Id-Deputat Kap Eżekuttiv u Chief Marketing Officer tal-MTA Carlo Micallef stqarr li "Dan l-avveniment huwa xhieda li l-Belt Valletta qiegħda terġa' tieħu postha bħala ċ-ċentru tal-attivitajiet kulturali f'pajjiżna wara l-waqfa ikkawżata mill-pandemija tal-Covid. Kemm it-turisti kif ukoll l-udjenza lokali draw japprezzaw dak kollu li toffri l-Belt Valletta mill-aspett kulturali, u avvenimenti ta' dan it-tip ikomplu jżidu fil-kwalità tal-prodott li l-belt diġà toffri f'ammont sostanzjali." Iċ-Chairman tal-MPO, Sigmund Mifsud, qal li "Dan huwa wieħed mill-ewwel kunċerti fuq skala kbira tal-MPO wara l-COVID-19. Bħala organizzazzjoni kulturali, aħna dejjem nenfasizzaw li l-arti għandha tkun katalist biex tispira lin-nies. Wara li l-orkestra nediet il-programm onlajn tagħha waqt il-pandemija, dawn l-avvenimenti ħajjin għandhom l-għan li jimmotivaw lill-udjenzi biex issa jerġgħu jgawdu l-ħajja soċjali mill-ġdid. Għalhekk ninsabu kuntenti li se nikkollaboraw ma' Tenishia għal din is-serata eklettika ta' mużika elettronika u klassika." L-ewwel edizzjoni ta' TEMPO, li saret fil-ftuħ ta' Valletta 2018, il-Kapitali Ewropea tal-Kultura, kienet ta' suċċess kbir fost il-pubbliku Malti, u għalhekk l-Aġenzija Kulturali għall-Belt Valletta u l-Orkestra Filarmonika Nazzjonali qed jikkollaboraw flimkien għal darb'oħra biex tittella' edizzjoni sajfija ta' dan il-kunċert, bħala parti minn sensiela ta' attivitajiet sajfin li qed jittellgħu ġewwa l-belt kapitali mill-Aġenzija Kulturali għall-Belt Valletta. Dan l-avveniment qed jittella' bl-appoġġ tal-Ministeru għall-Wirt Nazzjonali, l-Arti u l-Gvern Lokali u l-Ministeru għat-Turiżmu u l-Protezzjoni tal-Konsumatur. Għal aktar informazzjoni, żur il-paġna tal-Valletta Cultural Agency fuq Facebook. Din l-informazzjoni twasslet mid-Dipartiment tal-Informazzjoni.